  Анжелика Тихонова корреспондент Удмуртиысь Сергей Пудов паравелоспортъя Дуннелэн кубокез понна вожвылъяськонлэн азьветлӥсез луиз. Со сярысь Удмуртиысь спортивно-адаптивной школалэн «ВКонтакте» мерлыко вотэсысь огиназ ивортэмын. Паравелоспортъя Дуннелэн кубокезлэн нырысетӥ люкетэз 12-тӥ куартолэзе Италиысь Корридона карын йылпумъяськиз. Сергей Пудов ас чотаз но группаен ӵошатсконъёсын вормиз, озьы Дуннелэн кубокезлэн С4 классын рейтингъя лыдметлэн нырысетӥ чураз интыяськиз. Кубоклэн кыкетӥ люкетаз, кудӥз 17-19 куартолэзе Бельгиын ортчоз, шаерысьтымы спортсменмы азьмынӥсьлэн майкаеныз стартэ потоз. Валтӥсь калыккуспо ӵошатсконъёсты зарни медален кутскыны туж шумпотымон, 2019-тӥ арын Дуннелэсь кубоксэ басьтыны тыршо, озьы ик дуннелэн чемпионатэзлы дасясько, со Нидерландыын 12-15 куарусёнэ ортчоз Сергей Пудов, Удмуртиысь паравелосипедистУдмуртиысь эшшо огез спортсмен Арслан Гильмутдинов С2 классын ас чотаз ӵошатсконын нырысетӥ луиз, нош группаен ӵошатсконын – сизьыметӥ. Трасса туж секыт но кот вал. Кӧня ке калленатскылӥ, тормозме кема зӥбыса возьылӥ – гылӟыса мынӥ. Мултэссэ чакласьки. Тубонын жильые усиз, васьконын сюрес урдсы потӥ, но ӧй усьы, нош берпуметӥез азьын питранэ пасяськиз. Соин озьы пӧрмиз Арслан Гильмутдинов, Удмуртиысь паравелосипедистТодэ вайытом, 2018-тӥ арын Сергей Пудов но Арслан Гильмутдинов асьсэ классазы суй-пыдзыя сӧсыр спортсменъёс пӧлын шоссеын велосипедэн ворттылонъя дуннелэсь кубоксэ утӥзы. Тегъёс: Спорт Удмуртия велоспорт СергейПудов АрсланГильмутдинов  